Anne-Marie Braafheid

Anne-Marie Braafheid (☆ 7 di desèmber 1947 na Paramaribo) ta un eks-edukador, modelo i aktris di Kòrsou. Na 1968 e tabata e promé konkursante di koló pa titulá promé finalista (runner-up) den e kompetensia di beyesa Miss Universo i e di dos, despues di Evelyn Miot di Haiti na 1962, pa klasifiká entre e 15 finalista. Braafheid ta e promé konkursante di Kòrsou ku a sali finalista i den top sinku di Miss Universo.

 Biografia 
Anne-Marie Braafheid a nasé na 1949 na Paramaribo di mayornan sürnameño, Gilly Braafheid i Lillian Rier. Na edat di tres aña el a muda pa Kòrsou. E tin dos ruman muhé i 5 ruman hòmber i tabata alumno di Maria Immaculata Lyceum. Despues di kaba su estudio pa maestro di skol el a inisiá na 1966 su karera na Helfrichschool. Braafheid tabata desde un edat hoben aktivo den teatro i tabata gusta modelahe, baila i ballet, spesialmente jazz ballet.

Na yüni 1968 Anne-Marie Braafheid ta sali e ganadó máksimo entre e seis kandidato di e konkurso di beyesa di Miss Kòrsou, na kual el a partisipa bou di e título di Miss InterContinental. Apenas un luna despues, e ta representa su isla na e sertámen di beyesa mundial di Miss Universo na Miami, unda e ta klasifiká entre e 15 finalista i den e buèlta final ta sali promé finalista di Miss Universo. Ku esaki Braafheid a marka historia komo e promé hende muhé di koló ku ta runner-up di Miss Universo i a haña hopi rekonosimentu internashonalmente, entre otro ku un seshon spesial den e revista afro-merikano "Ebony".  

Durante e aña di su título el a hasi giro na varios pais, entre otro na Oropa, fungiendo tambe komo embahador di Kòrsou. Inisio di añanan 1970 e ta establesé na Milano unda el a traha te 1975 komo modelo pa varios kas di moda. Komo aktris el a hunga un papel den e seri di televishon italiano "Hungando golf un mainta" (Giocando a golf una mattina, 1969) i e pelíkula "Ku bo mannan riba mi kurpa" (Le tue mani sul mio corpo, 1970). Anne-Marie Braafheid, Imdb Despues di regresa Kòrsou e ta lanta un skol di modelahe, Starmodels, dunando les den pasarela i coreografia. Durante dékada 1980 e tabata enbolbí ku shownan di moda na Kòrsou, Boneiru i Aruba. El a sigui aktivo den teatro i tabata forma parti di entre otro e grupo di teatro "Ankrá na otro". Bou di direkshon di Henk van Ulsen, John Leerdam i otronan el a partisipa den diferente produkshon ku presentashon na e Islanan ABC i Hulanda, manera "Seis den Un" (1990), "Hot Flashes" (1993) i "Afterparty" (2009). Anne-Marie Braafheid, Theaterencyclopedia E tabata ko-outor di e obra "Bon Kurpa" i a aktua den a telenovela "Publisidat Femenino".

Na 1977 Braafheid a kasa ku Stanley Brown, aktivista revolushonario kende a fayesé na 2022. Huntu nan tin un yu muhé.

 Mira tambe 
 Gabriela dos Santos

Category:Hende
Category:Kòrsou